ইস্তফা দেননি শেখ হাসিনা? জানা নেই বাংলাদেশের রাষ্ট্রপতির !

কলকাতা: পদত্যাগ করেননি শেখ হাসিনা (Sheikh Hasina)? চাঞ্চল্যকর দাবি করলেন খোদ সে দেশের রাষ্ট্রপতি মহম্মদ শাহাবুদ্দিন (Mohammed । এর আগে হাসিনা পুত্র বিদেশে বসেও দাবি করেছিলেন তাঁর মা প্রধানমন্ত্রীর পদ থেকে ইস্তফা (Resignation) দেননি। তবে এই বিষয়ে রাষ্ট্রপতির দফতর থেকে কোনও বিবৃতি দেওয়া হয়নি। এবার বাংলাদেশের একটি সংবাদপত্রে এক ইন্টারভিউতে রাষ্ট্রপতি জানালেন, শেখ হাসিনা পদত্যাগ করেছেন কি না এমন কোনও প্রামাণ্য নথি নেই তাঁর কাছে। যে ঘটনায় আলোড়ন পড়েছে। কারণ গত ৫ অগাস্ট ছাত্র জনতার আন্দোলনের জেরে বোন রেহানাকে সঙ্গে নিয়ে ভারতে চলে আসেন হাসিনা। তারপর বাংলাদেশের সেনাপ্রধান ওয়াকার উজ জামান জানিয়েছিলেন, শেখ হাসিনা পদত্যাগ করেছেন। তারপর সেখানে সেনার তত্ত্বাবধানে মুহম্মদ ইউনুসের নেতৃত্বে অন্তর্বর্তী সরকার গঠন হয়।

কলকাতার একটি বৈদ্যুতিন সংবাদমাধ্যম সূত্রে জানা গিয়েছে, মানব জমিন পত্রিকাকে দেওয়া ইন্টারইভিউতে মহম্মদ শাহাবুদ্দিন জানিয়েছন, হাসিনা দেশ ছাড়ার আগে তাঁকে কিছুই জানাননি। সেনাপ্রধানকেও তিনি এই বিষয়ে জিজ্ঞাসা করেছিলেন। তবে ওয়াকারও সুস্পষ্টভাবে তাঁকে কিছু জানাতে পারেননি। সেনাপ্রধান জানিয়েছিলেন যে তিনি শুনেছেন হাসিনা পদত্যাগ করেছেন। তবে সেটি হাসিনা রাষ্ট্রপতিকে জানানোর সময় পাননি বলে অনুমান সেনাপ্রধানের। পরবর্তীতে মন্ত্রিপরিষদের এক সচিব রাষ্ট্রপতির কাছে গিয়েছিলেন হাসিনার পদত্যাগপত্রের কপি সংগ্রহের জন্য। তখনও রাষ্ট্রপতি ওই সচিবকে কোনও নথি দিতে পারেননি। তবে রাষ্ট্রপতি জানিয়েছেন, বিষয়টি নিয়ে বিতর্কের কিছু নেই। প্রধানমন্ত্রী চলে গিয়েছেন এটাই সত্য। যাতে এই বিষয়ে কোনও প্রশ্ন না ওঠে সে জন্য সুপ্রিম কোর্টের মতামতও নেওয়া হয়েছে।